b'\n_START_ARTICLE_\nBeit ed-Dine\n_START_PARAGRAPH_\nBeit ed-Dine (arabsko \xd8\xa8\xd9\x8a\xd8\xaa \xd8\xa7\xd9\x84\xd8\xaf\xd9\x8a\xd9\x86) je majhno mesto v libanonskem pogorju \xc5\xa0uf, pribli\xc5\xbeno 50 km jugovzhodno od Bejruta, od zgodovinskega mesta Deir al-Kamar pa ga lo\xc4\x8di le globoka in strma dolina. Kraj slovi po veli\xc4\x8dastni pala\xc4\x8di iz zgodnjega 19. stoletja._NEWLINE_Lokalni emir Ba\xc5\xa1ir \xc5\xa0ihab II., ki so mu Turki kasneje poverili upravljanje obmo\xc4\x8dje gorovja Libanon, je konec 18. stoletja nasledil izumrlo dinastijo Maan in sede\xc5\xbe iz Deir al-Kamarja prestavil v Beit ed-Dine. Z gradnjo pala\xc4\x8de je pri\xc4\x8del leta 1788 na mestu, kjer je prej stala druzijska pu\xc5\xa1\xc4\x8davni\xc5\xa1ka postojanka (od tod tudi ime kraja, ki dobesedno pomeni\xc2\xa0\xc2\xbbhi\xc5\xa1a vere\xc2\xab). K gradnji so bili povabljeni italijanski arhitekti in najbolj\xc5\xa1i rokodelci iz Damaska ter Alepa, ki so jim pustili dokaj proste roke ob ustvarjanju. Gradnja naj bi trajala 30 let in nastala pala\xc4\x8da je zmes med tradicionalno arabsko arhitekturo in italijanskim barokom. Na pobo\xc4\x8dju hriba zgrajena pala\xc4\x8da ima tri glavna dvori\xc5\xa1\xc4\x8da: Dar al-Baranije je bil odprt za vse obiskovalce, Dar al-Vusta je bil namenjen stra\xc5\xbearjem in ministrskim kabinetom, v Dar al-Harimu pa so bili zasebni prostori emirjeve dru\xc5\xbeine._NEWLINE_Ba\xc5\xa1ir je v kraju zgradil \xc5\xa1e tri pala\xc4\x8de za sinove, od katerih se je ohranila le pala\xc4\x8da Mir Amin, kjer je danes hotel._NEWLINE_Leta 1840, ko je bil Ba\xc5\xa1ir izgnan, so pala\xc4\x8do najprej uporabljale otomanske oblasti kot vladno poslopje, v obdobju francoskega mandata je v njej bil upravni urad. Leta 1934 je bila razgla\xc5\xa1ena za nacionalni spomenik in pri\xc4\x8dela so se obnovitvena dela. Leta 1943 jo je prvi libanonski predsednik Bi\xc5\xa1ara al-Khouri uporabljal kot uradno predsednikovo poletno rezidenco. Med izraelskim vdorom ter boji med maroniti in druzi v \xc4\x8dasu libanonske dr\xc5\xbeavljanske vojne je bila mo\xc4\x8dno po\xc5\xa1kodovana in kar 90\xc2\xa0% prvotnih eksponatov je izginilo. Po letu 1984, ko so boji v \xc5\xa0ufu dokon\xc4\x8dno prenehali, jo je druzijski voditelj Valid D\xc5\xbeumblat dal obnoviti in delno odpreti javnosti. Preostali deli \xc5\xa1e vedno slu\xc5\xbeijo kot predsednikova rezidenca, medtem ko odprti del danes gosti ve\xc4\x8d muzejskih zbirk.'